정조 1년
丁酉八月十六日辰時。上詣肅章門。親鞫入侍時。行都承旨洪國榮。左承旨李亨逵。左副承旨鄭民始。右副承旨徐有防。同副承旨李敬養。假注書李兢淵李宗燮。事變假注書張至顯。記事官徐龍輔金勉柱。以次侍立。上具布裹翼善冠白袍布裹帶。乘輿出協陽門。詣肅章門殿座。領議政金尙喆。左議政鄭存謙。右議政徐命善。判義禁鄭弘淳。同義禁嚴璹李命植徐浩修。大司憲鄭昌順。大司諫趙英鎭。司諫安聖彬。正言李夔兪岳柱。問事郞廳李在學李儒慶洪明浩尹尙東朴祐源趙時偉金履正柳誼沈豐之。刑房都事趙寬鎭任希游。文書色都事趙廷鉉李始喆。以次進伏訖。尙喆存謙命善進前問候。上曰。一樣矣。尙喆曰。王大妃殿氣候。何如。上曰。安寧矣。尙喆曰。惠慶宮氣候。何如。上曰。安寧矣。弘淳曰。逆賊連坐之法。出嫁之女與姊妹。固有免坐之文。而今以孝任。介連言之。其本生父母兄弟應坐與否。旣無律文所載。又無前例可據。下詢大臣處之。何如。上曰。此乃變制也。與大臣相議以奏。可也。上曰。罪人洪相吉上之。讀諭問目。加刑取招。可也。相吉納招云云。見事變日記尙喆曰。相吉屢度嚴刑之下。頑忍不服。誠極凶獰矣。渠旣出於弼海之招。若以弼海招辭。逐條問之。則渠雖獰悍。似難發明。而亦使弼海面質。似好矣。上曰。問郞持弼海初招進前。在學持弼海招辭進伏。上命讀至趙貞喆名。上曰。貞喆之名。旣出於逆招。尙不發捕。此果獄體乎。問郞何不卽時來稟耶。在學曰。弼海納招。適値於入小次之時。未卽仰達矣。上曰。予之受困於趙榮順。亦已多矣。榮順曾於秋曹開座時。對刑推罪人。有某年復出之說。渠若有一分嚴畏儲君之心。何敢乃爾。興恩副尉作挐之事。皆歸之於予。至有此罔測之說。究厥心腸。寧不凶慘乎。今此貞喆之名。出於逆招。可見乾道之昭昭矣。與其兄元喆。斯速發捕。可也。尙喆等曰。榮順若有一分北面之心。則渠何敢發此不道叵測之說乎。究厥罪狀。萬剮猶惜。而先被陰誅。未施當律。尤極痛惋矣。昌順英鎭聖彬夔岳柱曰。趙榮順某年復出之說。渠若有一分臣子之心。豈敢發如此不道之言乎。臣等實不覺骨顫而心驚。勿論其子負犯之如何。只此一款。萬萬陰慘。決不可以身故而置之。請故參判趙榮順。追奪官爵。上曰。依啓。出擧條上曰。弼海招辭。問郞讀諭於相吉。使之逐條納招。而弼海上之。仍爲面質。可也。上入小次。上曰。左副承旨入侍。民始進前。上命書傳敎曰。與反秩有異。當初處分。不過申飭。其所收敍。不關於僥倖。前廣州府尹之逋欠身犯者外。一竝給牒敍用。又命書傳敎曰。以啓辭事。再次引嫌。則揆以廉隅。勢難强迫。兩司長官。今姑許遞。又命書傳敎曰。前參判趙㻐。大司憲除授。前承旨吳載紹。大司諫除授。竝卽牌招。先入侍。後謝恩。上曰。前承旨吳載紹給牒敍用。出榻敎上曰。禁堂入侍。璹進伏。上曰。相吉與弼海面質後。其所納供。果何如。璹曰。相吉與弼海面質時。相吉辭屈承款矣。上曰。弼海先爲下幕。可也。上殿座。聖彬夔岳柱曰。兩司長僚。俄以再次引避。勢難仍冒。旣命許遞。臣等與長僚。同爲再避。則難冒之勢。實無異同。且臺閣引避之規。元無長官次僚之別。其何可一刻晏然於臺次乎。請命遞斥臣等之職。上曰。處義似無異同。今姑許遞。出擧條上曰。前司諫安聖彬。問郞差下。出榻敎上曰。持平金熹辭職之疏。姑未批下乎。民始曰。未及承批矣。上命書傳敎曰。持平金熹改差與多臺有闕之代。政官牌招開政。上曰。新除授臺諫。一竝待下批牌招。先入侍。後謝恩。出榻敎上曰。相吉雖已遲晩。其交通宦寺之狀。一一指名取招。可也。相吉更招云云。見事變日記上曰。內人安國來。旣出於相吉之招。卽速發捕。可也。上曰。相吉更加嚴刑。其窮凶情節。使之箇箇直招。可也。豐之泣奏曰。相吉之招。無非不忍聞之語。而其中癸亥反正等說。尤極凶慘。不敢仰奏矣。上曰。爾等須勿驚動。詳聞其謀議之狀。可也。豐之曰。相吉之供。以爲將欲推戴三王孫云云矣。上揮手曰。此何言也。此何言也。爾等勿爲如此之言也。尙喆等曰。禶之名。旣入於推戴。殿下雖欲諱之。其可得乎。此不可一刻置之於覆載之間。當爲急時發捕矣。上曰。予之情私。與他有異。卿等豈忍發此言於予乎。大司憲趙㻐。大司諫吳載紹等曰。今番惡逆。至於相吉推戴之說而極矣。而推戴之本。卽禶是已。禍機急迫。王章至嚴。殿下雖欲曲貸。末如之何矣。卽速發捕。爲先嚴囚。尤不容一刻少緩矣。弘淳曰。爲人臣子。名入推戴。豈有可生之道乎。自本府。卽速發捕。宜矣。上曰。予不忍聞矣。卿等勿爲如此之言也。仍入小次。諸承旨三司大臣卿宰請對。上不許。諸承旨三司大臣卿宰伏閤。上又不許。諸承旨三司大臣卿宰排闥請對進前。尙喆等曰。禍已迫矣。事已急矣。臣等方排闥入來矣。逆禶之不可一刻容貸之罪。殿下亦必俯燭。而徒以不忍之私情。欲廢至嚴之公法。遽入小次。牢拒臣僚。至使此賊偃息在家。國家之禍。將至不測。神人之憤。無以少洩。此何國法。此何景象。伏願速賜處分焉。國榮曰。臣等。誓不與此賊。共戴一天矣。殿下何不念宗社之大計。而只拘恩愛之少節乎。上曰。予不忍聞矣。存謙曰。名入推戴。得保首領者。求之古今。果有之乎。況今逆變無前。諸賊雖已就捕。亂本尙存禍機不測。若使逆禶。容息於晷刻之間。則宗社。何如。國法。何如。速令發捕。斷不可已也。命善曰。逆禶罪犯。非但臣等之讐。卽是宗社之罪人也。殿下雖欲全恩。末如之何矣。弘淳等曰。推戴逆禶之說。已出於相吉之口。今至無可奈何之境。殿下雖欲曲保。實無一分可生之道矣。伏願亟賜兪音。爲先發捕焉。㻐載紹等曰。逆禶。是今日北面臣子不共戴天者也。亂逆不可以暫貸。王法不可以少緩。願賜處分焉。上曰。予不忍聞矣。卿等其退去。大臣三司諸承旨卿宰皆齊聲奏曰。臣等有死而已。不得請則不敢退去矣。上曰。卿等豈忍如此乎。尙喆存謙命善等曰。今番逆變。實是亙萬古所未有者。而禶旣出於罪人相吉之招。至有推戴之說。則發捕等節。不容晷刻之遲延。而殿下之遽入小次。牢拒諸臣入對之路。此雖出於我殿下有所不忍之意。而禍迫宗社。變在呼吸。此豈殿下曲施私恩之地。伏望亟允設鞫之請。以絶禍根。以定人心。斷不可已也。上曰。卿等何爲如此之言乎。出擧條尙喆等曰。此不可一刻掩置之事也。殿下何其持疑之至此耶。伏願亟賜允許焉。㻐載紹在學明浩儒慶尙東祐源曰。禶出於凶逆之招。至有推戴之說。此豈可一刻容貸於覆載之間乎。殿下之遽入小次。牢拒諸臣之請。雖出於有所不忍之聖意。而罪關宗社。王章至嚴。殿下何可以私恩而屈公法乎。請禶。亟令王府設鞫嚴問。依律處斷。上曰。此何言也。亟停勿煩。出擧條國榮曰。罪人之拿來。雖待下敎擧行。而臣等旣是軍門大將。則不可以坐觀其變。禶之家。當先爲把守矣。訓鍊大將張志恒。御營大將具善復曰。如此危疑之際。慮無所不到。當自軍門。先送軍卒。把守於禶之家矣。上曰。卿等何如是乎。其止之。國榮曰。其止之敎。爲今日臣子者。不得奉行矣。尙喆曰。將臣之奏。得體矣。殿下以何辭而止之乎。上曰。此何言也。仍命挾侍下帷。尙喆等曰。方今禍根未除。人心靡定。不知何樣禍機。伏在何地。則今之國事。殆將汲汲矣。宮城扈衛。斯速擧行。宜矣。上曰。其止之。其止之。兵曹判書李徽之曰。禍機迫在呼吸。人心靡所止迫。此誠危懼急迫之際也。如此之時。不爲扈衛。則軍門設置之意。果安在哉。臣等旣已仰奏。故今方吹螺擧行矣。禁衛大將洪國榮進前跪稟。鳴金吹螺。宣傳官李漢棟。令內吹手鳴金吹螺。尙喆等曰。李潤城趙濟泰趙峸等。豈可使之偃息在家乎。當先爲鞫問矣。弘淳曰。大臣旣已仰奏李潤城趙濟泰趙峸等。方自本府發捕矣。尙喆等曰。禶之名。旣入推戴。則此乃禍之源。亂之本。非但殿下之罪人。卽宗社之罪人也。今若初不發捕。則置國法於何地乎。伏願亟降一兪之音焉。上曰。卿等其出去。更爲詳問於相吉。可也。尙喆曰。若有一分可疑之端。則臣等豈敢如是乎。三王孫推戴之說。明出於相吉之口矣。上曰。予不忍聞矣。卿等何不諒予之心乎。尙喆等曰。此若有一分容議之道。則臣等豈不欲仰體不忍之聖意。而到此地頭。無可奈何矣。上曰。尤不忍聞矣。尙喆曰。豈可使此賊。一刻偃息於渠家乎。速令王府爲先拿囚。宜矣。存謙曰。法者。天下之公也。不可以私恩。廢天下之公法。則殿下何不念宗社之重。而忍使此賊。偃然在家乎。當先自王府拿囚矣。上曰。卿等何忍若此。渠不過蒙騃小兒。決不與凶逆通謀矣。尙喆曰。渠則設或有不知之理。而無論渠之知與不知。名入於推戴。爲凶逆之奇貨。則此國家之禍根也。今此範吉輩諸賊。雖曰極逆大憝。比之於逆禶則不過枝葉。而枝葉猶爲鋤治。又況其根柢乎。僉曰。臣等未承逆禶拿囚傳敎。則不可退出矣。豈忍使此賊一刻偃息於渠家乎。命善曰。逆禶先自本府拿囚矣。上曰。如此之言。卿等豈忍向予說道耶。尙喆等曰。禶之拿囚事。臣等旣已仰奏。今方分付本府。使之擧行矣。上曰。其止之。尙喆曰。臣等有死而已。今無更達之語矣。臣等之使承旨書出榻敎。決非犯分之擧也。承旨之直書榻敎。亦非擅書之罪也。承旨斯速書出。宜矣。亨逵曰。大臣旣已仰奏。故臣方以榻前之定奪。書之矣。仍讀奏禶爲先拿囚事。榻前定奪。上飮泣曰。何忍如此。何忍如此。弘淳曰。大臣旣已仰奏。承旨亦書榻敎。自本府。方爲拿來矣。上曰。予不忍聞矣。卿等其退去。諸臣以次退出。上殿座。尙喆曰。相吉今無更問之端。速捧結案。宜矣。上曰。然矣。卽捧結案。可也。相吉。以大逆結案。上曰。相吉雖捧結案。亦不無更問之端。姑勿行刑。使之下幕。罪人安國來上之。上曰。相吉與國來同謀之說。旣出於相吉之招。則埋凶刺客等凶節。國來萬無不知之理。加刑嚴問。期於直招。可也。國來納招云云。見事變日記上曰。從當更問。國來姑爲下幕。結案罪人相吉。更爲上之。同謀諸人。一一指名取招。可也。相吉更招云云。見事變日記命善曰。啓能窮凶極惡之罪。更無可論。而今以相吉之招觀之。則啓能之首唱凶論。不道罔測之狀。尤益綻露無餘矣。臣之姪子澤修。不幸與此賊隣居。至發於相吉之招。追悔之極。無以仰達。在臣分義。萬萬不安。方此惶恐待罪矣。上曰。此時卿何若是徐澤修之名。雖出於罪人之招。而未證其同謀之狀。則豈以或與相親而皆可謂之參謀乎。卿之引嫌。萬萬過矣。安心勿辭。兵曹判書李徽之曰。本曹郞廳有闕。而侍衛苟艱。何以爲之乎。上曰。兵曹郞廳有闕。代口傳差出。出榻敎弘淳曰。本府都事不可不備員。出使都事。使之相換。似好矣。上曰。出使都事口傳相換。出榻敎上曰。昌慶宮守宮大將。卽爲啓下。上曰。禮工房承旨換房。同副承旨李敬養。使之留院。右承旨李義翊。卽令參鞫。上曰。結案罪人相吉。更爲下幕。㻐載紹謙彬樂恒周萬翊休得孚曰。今番啓能之窮凶極惡之謀。實萬古所無之大逆。而弘燮爤漫同參之狀。已發於鞫囚之招。其陰凶情節。不可以身故而置之。請弘燮追奪官爵。上曰。依啓。出擧條㻐載紹謙彬樂恒周萬翊休得孚曰。追奪罪人弘燮。先被陰誅。未施當律。輿憤未洩。其子姪。不可一日置之於輦轂之下。請弘燮子姪散配。上曰。姑待決末擧行。可也。出擧條在學祐源曰。今番凶逆。亙古所無。其內外煽動綢繆謀議之狀。綻露無餘。而至於啓能推戴之謀而極矣。洪樂任可合兵權之說。旣出於相吉之招。此豈可一刻容置而不問乎。速令發捕鞫問。宜矣。上曰。當少思爲之矣。㻐載紹謙彬樂恒周萬翊休得孚曰。洪樂任之前後罪狀。已悉於合辭中。而以今日鞫囚之招觀之。其爛熳參涉於啓能窮凶極惡叵測之謀。昭不可掩。此而置之。其可謂國有法乎。請洪樂任。亟令王府設鞫嚴問。上曰。姑觀澤遂之供。當下敎矣。出擧條弘淳曰。卽聞救療官所告。則結案罪人相吉。因傳敎。姑爲下幕矣。方至徑斃之境云矣。上曰。行刑次。卽爲下府。可也。上曰。罪人奇同上之。發問目問之。上曰。奇同。自在捕廳。忍杖不服云。各別加刑嚴問。可也。奇同納招云云。見事變日記弘淳曰。卽聞救療官所告。則罪人國來。不無徑斃之慮云。若使國來。未施當律。則國法無以伸矣。及其未死之前。速捧結案。似好矣。上曰。然矣。奇同姑爲移置。罪人國來。更爲上之。上曰。國來結案辭意。一一讀諭。可也。尙喆曰。相吉。往國來家。與國來謀議之說。已發於相吉之招則渠雖妖惡。何敢一辭發明乎。今已箇箇承服矣。國來以謀逆。同參結案。上曰。國來雖已結案。當有更問之端。姑爲下幕。奇同之終始呑吐。忍杖不服者。誠極凶頑矣。從當更問。亦爲下幕。尙喆曰。相吉之供。以爲與奇同四寸妹內人通謀云云。則掖屬端緖。必在於奇同之口。不可不詳細鉤問矣。上曰。誠然矣。祐源曰。肅廟先朝親鞫時。若有扈衛之擧。則將臣甲冑。百官從上服。戎服佩劍。前倒卽然。而今日扈衛時。自該曹。尙無儀註之考例。磨鍊入啓之事。臣謂禮曹堂上推考。可也。上曰。似未及周旋之致。該堂勿推。旣有明據之前例。未及戎服者。待自上改服。漸次改着。可也。出擧條上入小次。上曰。左副承旨入侍。民始進伏。上命書傳敎曰。方有下敎事。政官牌招開政。又命書傳敎曰。此時獄官。有銓任。同義禁徐浩修。吏曹參判本職許遞。其代漢城右尹李在簡除授。上曰。同義禁嚴璹本職。今姑許遞。上曰。同義禁嚴璹口傳付軍職。竝出榻敎上改具戎服。還爲殿座。上命書傳敎曰。昌慶宮旣已奉安孝明殿。差出守宮大將。則慶熙宮旣奉泰寧延福殿。宜有守護之人。別雲劍金魯鎭。兵曹參判除授。卽爲馳進。嚴禁雜人。蕫察巡檢。待罷陣復命。勿出朝報又命書傳敎曰。吏曹判書李重祜。今姑許遞。上曰。吏曹判書前望單子入之。上命書傳敎曰。此時此人。豈可置之外藩。況本兵重任。宜尋國邊之人。亦何循常例。京畿監司金鍾秀。特擢兵曹判書。交龜後。卽爲牌招。傳授命召。宣傳官具純進前。稟禁軍陣訓鍊都監禁衛營。御營廳懸燈。上曰。知道。上曰。罪人永丹上之。發問目問之。永丹納招云云。見事變日記上曰。永丹姑爲下幕。罪人洪信海上之。上曰。信海旣是啓能之子。則果無以子證父之嫌乎。尙喆曰。啓能窮凶情節。綻露無餘。不必更問。而今之鉤問於信海者。只在於參謀諸人之指名取招。豈有證父之嫌乎。上曰。然矣。信海加刑取招。可也。信海納招云云。見事變日記上曰。信海忍杖不服之狀。誠極凶獰矣。從當更問。姑爲下幕。㻐樂恒曰。李潤成發捕嚴囚矣。其弟不可置之於朝籍。請咸昌縣監李潤明。童蒙敎官李潤亨。竝改差。上曰。依啓。出擧條弘淳曰。卽聞救療官所告。則結案罪人國來。仍傳敎。姑爲下幕矣。俄者徑斃云矣。㻐載紹謙彬樂恒周萬翊休得孚曰。罪人國來。逆節昭著。萬戮猶輕。未及伏法。輕先致斃。追施之律。旣有受敎。臣等雖不敢仰請。而應坐諸人。不可置之於輦轂之下。請徑斃罪人國來應坐諸人竝散配。上曰。旣皆逮囚。待決末擧行。可也。出擧條上曰。京畿監司除辭朝入侍。上入小次。京畿監司權噵進伏。上曰。今當危疑之際。畿輔之責。比前尤重。而卿必善爲。予可忘憂矣。噵曰。臣素蔑才能。實難堪承。而聖敎至此。謹當竭力圖報矣。上命退。上曰。京畿監司催促到界。兵曹判書使之卽速入來事。以信箭分付。上殿座。尙喆等曰。逆禶之端緖。專在於趙濟泰父子之口。不可不急時鉤問矣。上曰。予何忍親問。濟泰上之。卿等相議。發問目問之。可也。仍入小次。左承旨李亨逵進伏曰。逆禶之情節。濟泰萬無不知之理。而終不直招。故大臣今方請刑矣。上曰。濟泰年踰七十。勿爲加刑。可也。亨逵進伏曰。濟泰決不可平問。故大臣之意以爲。施威嚴問。宜矣。上曰。依。亨逵進伏曰。濟泰雖已施威嚴問。一向抵賴。故大臣又爲請刑矣。上曰。年老昏憒者。似無與知之理。勿爲加刑。卽速下府。亨逵進伏曰。趙濟泰今方下府。罪人趙峸。當爲上之。而大臣之意以爲。直爲加刑嚴問。宜矣。上曰。依。大臣相議。發問目問之。可也。亨逵進曰。峸連施二次之刑。而終不直招矣。上曰。峸卽爲下幕。上曰。兵曹判書金鍾秀。先入侍。後謝恩。出榻敎上曰。左副承旨入侍。民始進伏。上曰。兵判催促入侍。兵曹判書金鍾秀進伏。上曰。今番逆變。卿果詳聞乎。鍾秀曰。雖未詳聞而略見朝報所出者。則實是開國以來所未有之變也。稱兵之逆。古或有之。而至於今番逆變。有甚於稱兵之逆矣。上曰。向夜事。卿何能詳知乎。其時予坐於尊賢閣後軒。夜已昏黑。不辨人容。忽聞屋上。有人迹。漸至於殿座至近之地。而剝啄作聲。事極驚怪。故命禁衛大將入侍。使之巡尋。而賊已逃竄。未卽捕捉矣。移御之後。又有此踰墻之事。而前後凶謀。盡皆綻露。埋凶射天之事。入送刺客之擧。推戴反正之謀。無所不至。若非天地神明之所佑。豈有今日乎。鍾秀曰。聞來不覺心戰膽栗。不知所達矣。上曰。此時擢卿。畀以本兵。予意有在。卿其體予危注之意焉。鍾秀曰。生死向前之外。更何所達乎。上曰。卿兄當此國家艱危之時。亦無翻然之意乎。鍾秀曰。今番逆變之後。未及相見。姑未知去就之何以爲定矣。上殿坐。在學明浩儒慶尙東祐源曰。李會遂賦性陰邪。行事妖惡。與賊徒最相親密。往來綢繆之狀。卽通朝之所共知也。與其兄澤遂。實是難兄難弟。則澤遂今旣發捕。會遂豈獨漏網乎。臺閣之上。尙無論啓。誠極慨然。臣等謂會遂一體設鞫嚴問。斷不可已也。上曰。依啓。出擧條上曰。罪人李觀源上之。上曰。觀源卽啓能之壻。而又出於逆招。其凶謀祕計。必無不知之理。以此嚴刑取招。可也。觀源納招云云。見事變日記上曰。觀源從當更問。姑爲下幕。弘淳曰。李會遂設鞫事。玉堂旣已仰請蒙允矣。雖未及出擧條。先自本府發捕。宜矣。上曰。依爲之。上曰。當入小次。罪人李潤城上之。大臣相議。發問目問之。可也。上乘輿。入藥房小次。諸臣以次退出。